Document ID: /roh_data/filtered/fineweb-2-filterrobots_roh.jsonl.gz/2680

Il venderdi avantmezdi è Salah Abdeslam vegnì transportà en in convoi d'autos da polizia da la praschun en il palazi da giustia en il center da Paris. Era in helicopter ha surveglià il transport ord l'aria.
Tenor l'advocat d'Abdeslam veglia el s'exprimer pli tard. Ils investigaders franzos speran da survegnir da l'um da 26 onns indizis impurtants per ulteriurs plans d'attentats e detagls davart ils attentats a Paris dals 13 da november.
Abdeslam vala sco sulet survivent da la cella islamistica ch’ha commess ils attentats da Paris dal november passà cun 130 morts. El è stà en fugia durant quatter mais avant ch’el era vegnì arrestà a Brüssel ils 18 da mars. Il 27 d’avrigl era el vegnì extradì a la Frantscha.
RR novitads 15:00